Шандор Кепиро (; Шаркад, 18. фебруар 1914 — Будимпешта, 3. септембар 2011) је био ратни злочинац, бивши капетан мађарске окупационе жандармерије за вријеме Другог свјетског рата који је осуђен и поново оптужен за учешће у убиствима Срба, Јевреја и Рома током Новосадске рације у јануару 1942. године. Кепиро се налазио на првом мјесту најтраженијих ратних злочинаца Центра Симон Визентал. Оптужен је да је лично одговоран за смрт најмање 35 људи у Новосадској рацији. Кепиро се сумњичи и за учешће у депортацији новосадских Јевреја у концентрациони логор Аушвиц 1944. године.